KOMISSION TÄYTÄNTÖÖNPANOPÄÄTÖS (EU) 2020/2125,

annettu 16 päivänä joulukuuta 2020,

Nunavutin hallituksen tunnustamisesta elimeksi, jolla on valtuudet myöntää hyljetuotteiden saattamista unionin markkinoille koskevan Euroopan parlamentin ja neuvoston asetuksen (EY) N:o 1007/2009 noudattamisen todistamiseksi annettavia asiakirjoja

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon hyljetuotteiden kaupasta 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1007/2009 (1) ja erityisesti sen 3 artiklan 1 a kohdan,

sekä katsoo seuraavaa:

(1) Asetuksessa (EY) N:o 1007/2009 vahvistetaan yhdenmukaistetut säännöt hyljetuotteiden saattamisesta unionin markkinoille. Sen 3 artiklan 1 kohdassa säädetään edellytyksistä, jotka koskevat inuiittiyhteisöjen tai muiden alkuperäisyhteisöjen harjoittamasta pyynnistä peräisin olevien hyljetuotteiden saattamista markkinoille. Kun hyljetuotteet saatetaan markkinoille, niiden mukana on oltava komission tätä tarkoitusta varten tunnustaman elimen myöntämä asiakirja, jolla todistetaan, että asetuksen (EY) N:o 1007/2009 3 artiklan 1 kohdassa säädetyt edellytykset täyttyvät.

(2) Komissio tunnusti päätöksellä C(2015) 5253 (2) Nunavutin territorion ympäristöviraston elimeksi, jolla on valtuudet myöntää asiakirjoja, joilla todistetaan asetuksen (EY) N:o 1007/2009 3 artiklan 1 kohdassa vahvistettujen edellytysten noudattaminen hyljetuotteiden saattamiseksi unionin markkinoille.

(3) Asetukseen (EY) N:o 1007/2009 Euroopan parlamentin ja neuvoston asetuksella (EU) 2015/1775 (3) tehtyjen muutosten ja komission täytäntöönpanoasetuksen (EU) 2015/1850 (4) valossa, komissio antoi päätöksen C(2015) 7273 (5) päätöksen C(2015) 5253 lisäksi.

(4) Komissio vastaanotti 4 päivänä elokuuta 2020 Nunavutin taloudellisen kehityksen ja liikenteen ministeriöltä 22 päivänä huhtikuuta 2020 päivätyn kirjeen, jossa pyydettiin muuttamaan sen tunnustetun elimen nimi Nunavutin hallituksen sisäisen uudelleenjärjestelyn huomioon ottamiseksi.

(5) Nunavutin hallituksen taloudellisen kehityksen ja liikenteen ministeriö pyysi, että viittaus Nunavutin territorion ympäristövirastoon (”Department of Environment, Government of Nunavut”) muutettaisiin viittaukseksi Nunavutin hallitukseen (”Government of Nunavut”).

(6) Nunavutin hallituksen taloudellisen kehityksen ja liikenteen ministeriö täsmensi, että tämä nimenmuutos ei aiheuta muutoksia tunnustetun elimen tehtäviin ja rooliin.

(7) Elin ”Nunavutin hallitus” täyttää asetuksen (EY) N:o 1007/2009 3 artiklan 1 a kohdan kolmannessa alakohdassa ja täytäntöönpanoasetuksen (EU) 2015/1850 3 artiklan 1 kohdassa tunnustetuille laitoksille asetetut vaatimukset.

(8) Sen vuoksi on aiheellista tunnustaa elin ”Nunavutin hallitus” elimeksi, jolla on valtuudet myöntää asiakirjoja, joilla todistetaan asetuksen (EY) N:o 1007/2009 3 artiklan 1 kohdassa säädettyjen edellytysten täyttyminen.

ON HYVÄKSYNYT TÄMÄN PÄÄTÖKSEN:

1 artikla Hyväksytään elin ”Nunavutin hallitus” (”Government of Nunavut”) elimeksi, jolla on valtuudet myöntää asiakirjoja, joilla todistetaan asetuksen (EY) N:o 1007/2009 3 artiklan 1 kohdassa säädettyjen edellytysten täyttyminen.

2 artikla Kumotaan päätökset C(2015) 5253 ja C(2015) 7273.

3 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 16 päivänä joulukuuta 2020. Komission puolesta Ursula VON DER LEYEN Puheenjohtaja

(1) EUVL L 286, 31.10.2009, s. 36.

(2) Commission Decision C(2015) 5253 of 30 July 201530 July 2015 recognising the Department of Environment, Government of Nunavut for the purposes of Article 6 of Commission Regulation (EU) No 737/2010 of 10 August 2010 laying down detailed rules for the implementation of Regulation (EC) No 1007/2009 of the European Parliament and of the Council on trade in seal products.

(3) Euroopan parlamentin ja neuvoston asetus (EU) 2015/1775, annettu 6 päivänä lokakuuta 2015, hyljetuotteiden kaupasta annetun asetuksen (EY) N:o 1007/2009 muuttamisesta ja komission asetuksen (EU) N:o 737/2010 kumoamisesta (EUVL L 262, 7.10.2015, s. 1).

(4) Komission täytäntöönpanoasetus (EU) 2015/1850, annettu 13 päivänä lokakuuta 2015, yksityiskohtaisista säännöistä hyljetuotteiden kaupasta annetun Euroopan parlamentin ja neuvoston asetuksen (EY) N:o 1007/2009 panemiseksi täytäntöön (EUVL L 271, 16.10.2015, s. 1).

(5) Komission päätös C(2015) 7273, annettu 26 päivänä lokakuuta 2015, Nunavutin territorion ympäristöviraston tunnistamisesta yksityiskohtaisista säännöistä hyljetuotteiden kaupasta annetun Euroopan parlamentin ja neuvoston asetuksen (EY) N:o 1007/2009 panemiseksi täytäntöön annetun komission täytäntöönpanoasetuksen (EU) 2015/1850 3 artiklan mukaisesti.